b'\n_START_ARTICLE_\nLittle Free Library\n_START_PARAGRAPH_\nLittle Free Library (liet. nemokama bibliotek\xc4\x97l\xc4\x97) \xe2\x80\x93 tarptautin\xc4\x97, ne pelno organizacija, kurios misija \xe2\x80\x93 skatinti knyg\xc5\xb3 skaitym\xc4\x85, sudarant galimyb\xc4\x99 nemokamai keistis knygomis \xc4\xafvairiose pasaulio \xc5\xa1alyse. Pagrindinis organizacijos atributas \xe2\x80\x93 gatv\xc4\x97je \xc4\xafrengti knyg\xc5\xb3 \xe2\x80\x9enameliai\xe2\x80\x9c su knygomis, kurias gali laisvai pasiimti skaitymui ar papildyti savo leidiniais kiekvienas norintis._NEWLINE_\xc5\xa0iuo metu pasaulyje yra apie 25 t\xc5\xabkstan\xc4\x8dius knyg\xc5\xb3 nameli\xc5\xb3, kuriems organizacija yra suteikusi oficialius numerius (Lietuvoje \xe2\x80\x93 apie 10). Visus juos galima surasti svetain\xc4\x97je esan\xc4\x8diame \xc5\xbeem\xc4\x97lapyje pagal pasirinkt\xc4\x85 viet\xc4\x85. Organizacija yra parengusi bibliotek\xc4\x97li\xc5\xb3 \xe2\x80\x9estatybos\xe2\x80\x9c projektus, taip pat prekiauja jau pagamintais mode\xc2\xadliais ir \xc4\xafvairiais priedais bei su veikla susijusiais atributais.\n_START_SECTION_\nIstorija\n_START_PARAGRAPH_\nPirm\xc4\x85j\xc4\xaf namel\xc4\xaf knygoms 2009 m. \xc4\xafreng\xc4\x97 Todd Bol Viskonsino valstijoje (JAV). Jis buvo skirtas mamos \xe2\x80\x93 skaityti m\xc4\x97gusios mokytojos \xe2\x80\x93 atminimui pagerbti. Biblio\xc2\xadtek\xc4\x97le buvo pasirinktas \xc4\xaf mokykl\xc4\x85 pana\xc5\xa1us namelio modelis. J\xc4\xaf pripild\xc4\x99s knyg\xc5\xb3 T. Bolas \xc4\xafreng\xc4\x97 ant pa\xc5\xa1to d\xc4\x97\xc5\xbeut\xc4\x97s prie\xc5\xa1ais nam\xc4\x85. Draugams ir kaimynams \xc5\xa1i id\xc4\x97ja patiko, tod\xc4\x97l jie taip pat \xc4\xafsireng\xc4\x97 pana\xc5\xa1ius namelius su u\xc5\xbera\xc5\xa1u \xe2\x80\x9eNemokamos knygos\xe2\x80\x9c. T. Bolas bibliotek\xc4\x97li\xc5\xb3 gamybai steng\xc4\x97si naudoti perdirbtas med\xc5\xbeiagas. Prie \xc5\xa1ios id\xc4\x97jos prisid\xc4\x97jo socialine rinkodara besidomintis Rick Brooks, kuris u\xc5\xbemezg\xc4\x97 ry\xc5\xa1ius su \xc5\xbeiniasklaida, nepelno siekian\xc4\x8diomis organizacijomis, galimais r\xc4\x97m\xc4\x97jais._NEWLINE_2010 m.vasar\xc4\x85 \xc4\x97m\xc4\x97 ai\xc5\xa1k\xc4\x97ti knyg\xc5\xb3 nameli\xc5\xb3 koncepcija: visi original\xc5\xabs modeliai buvo gaminami i\xc5\xa1 antrini\xc5\xb3 \xc5\xbealiav\xc5\xb3, ir j\xc5\xb3 paskirtis \xe2\x80\x93 sudaryti s\xc4\x85lygas keistis knygomis ir sutelkti \xc5\xbemones bendrai naudingai veiklai. Bibliotek\xc4\x97l\xc4\x97 buvo pristatyta rugs\xc4\x97jo m\xc4\x97nes\xc4\xaf vykusioje mug\xc4\x97je. 2011 m. nemokam\xc5\xb3 bibliotek\xc4\x97li\xc5\xb3 projektas susilauk\xc4\x97 didelio vietin\xc4\x97s ir nacionalin\xc4\x97s spaudos d\xc4\x97mesio ir virto jud\xc4\x97jimu, kuris 2012 m. gegu\xc5\xbe\xc4\x99 oficialiai \xc4\xafregistruotas kaip ne pelno organizacija \xe2\x80\x9eLittle Free Library\xe2\x80\x9c.\n_START_SECTION_\nLietuvoje\n_START_PARAGRAPH_\nKnyg\xc5\xb3 mainai, kai kiekvienas praeidamas gali pasiimti knyg\xc4\x85 ar atne\xc5\xa1ti kitiems k\xc4\x85 nors paskaityti, vyksta \xc4\xafvairiuose Lietuvos miestuose ir ma\xc5\xbeesn\xc4\x97se gyvenviet\xc4\x97se. Ant nemokamos bibliotek\xc4\x97l\xc4\x97s namelio yra i\xc5\xa1kaba \xe2\x80\x9eLittle Free Library\xe2\x80\x9c, joje nurodytas oficialus registracijos numeris._NEWLINE_Pirmoji bibliotek\xc4\x97l\xc4\x97 (nr. 3756) \xc4\xafsteigta 2012 m. Vilniuje, Antakalnyje, Tramvaj\xc5\xb3 gatv\xc4\x97je._NEWLINE_2016.08.24 Kelm\xc4\x97s gatv\xc4\x97je oficialiai \xc4\xafsteigta (u\xc5\xberegistruota pasauliniame \xc5\xbeem\xc4\x97lapyje) pirmoji bibliotek\xc4\x97l\xc4\x97 (nr.34456) \xc5\xa0iauliuose.'